## Martínez Mus anuncia que l’1 de setembre el metro tornarà a circular entre les estacions d’Aragó i Marítim en les línies 5 i 7 de Metrovalencia

*** El conseller d’Infraestructures ha visitat les obres de rehabilitació i renovació del túnel, que conclouran el 31 d’agost
* Els trams Aragó-Marítim i Masies-Bétera recuperaran la mobilitat amb més de mig milió de viatgers al mes**

El conseller de Medi Ambient, Infraestructures i Territori, Vicente Martínez Mus, ha anunciat que el pròxim 1 de setembre es restablirà el trànsit ferroviari entre les estacions d’Aragó i Marítim de les línies 5 i 7 de Metrovalencia, una vegada finalitzats els treballs que actualment es duen a terme en el túnel que compartixen les dos línies en este traçat. Així mateix, ha assenyalat que “d’igual manera es recuperaran les circulacions entre Masies i Bétera, de la línia 1, també en obres en l’actualitat”.

Esta declaració l’ha realitzada el conseller en una visita a les obres en l’estació d’Ayora, acompanyat pel secretari autonòmic d’Infraestructures i Transports, Javier Sendra, i el director gerent d’FGV, Alfonso Novo.

Martínez Mus ha recordat que “estem parlant de recuperar la mobilitat de més de mig milió de viatgers al mes, si sumem els passatgers del tram Aragó-Marítim als de Masies-Bétera, per la qual cosa és una molt bona notícia per a tots els usuaris de Metrovalencia, que tornen a disposar, després d’unes obres necessàries, d’un transport públic còmode, ràpid i sostenible”.

**Aragó-Marítim**

El titular d’Infraestructures ha assegurat que “les actuacions en les línies 5 i 7 consistixen en la rehabilitació i la renovació dels elements de la infraestructura i superestructura del tram del túnel”. “En estos dos mesos —ha afegit— s’ha actuat en les parets laterals, ja que presentaven desperfectes greus desperfectes que ha calgut sanejar i reparar”.

Ferrocarrils de la Generalitat Valenciana (FGV) executa, des del passat 27 juny, obres en el tram comprés entre les estacions d’Aragó i Marítim de les línies 5 i 7 com a part del procés de renovació de la infraestructura subterrània de la xarxa de Metrovalencia. El tram afectat comprén més de 2,5 quilòmetres de longitud i quatre estacions: Aragó, Amistat, Ayora i Marítim.

El conseller també ha assenyalat que “estes obres, amb un pressupost de 3,6 milions d’euros, es realitzen amb la finalitat de complir els estàndards establits per a la xarxa ferroviària autonòmica en la Llei 7/2018, de 26 de març, de seguretat ferroviària, i a requeriment de l’Agència Valenciana de Seguretat Ferroviària”.

Com que la suspensió temporal del servici ferroviari de les línies 5 i 7 de Metrovalencia en este tram es realitza entre el 27 de juny i 31 d’agost de 2025, Martínez Mus ha destacat que “des de dilluns que ve es podran realitzar els trajectes complets de les dos línies” i que “els treballs s’estan executant a l’estiu per a afectar el menys possible els desplaçaments dels milers d’usuaris que empren estes instal·lacions”.

**Estació d’Aragó**

Aragó ha romàs oberta i l’estació de Marítim ha mantingut el servici de la seua connexió tramviària amb les línies 6 i 8, que permeten accedir a la façana marítima de la ciutat de València.

Metrovalencia ha promocionat, com a itinerari alternatiu per als viatgers a les platges de la ciutat, l’ús de les línies tramviàries 4 i 6, amb connexió amb les línies de metro 3 i 9 en Benimaclet i 1 i 2 en Empalme.

Com a mitjans alternatius s’ha recomanat també l’ús dels servicis de transport públic urbà amb accés pròxims a les estacions afectades.

**Interrupció entre Masies i Bétera**

D’altra banda, els treballs en l’A-7 per a millorar la funcionalitat i la seguretat viària d’un tram de l’autovia pròxim a la xarxa de Metrovalencia que realitza el Ministeri de Transport, Mobilitat i Agenda Urbana també han implicat el tall del servici ferroviari entre les estacions de Masies i Bétera, que també ha afectat Horta Vella, de la línia 1 (Bétera-Castelló).

Mentres s’executen les obres del Ministeri, també del 27 de juny al 31 d’agost, s’ha disposat un servici alternatiu d’autobús per a garantir els desplaçaments entre Bétera, Horta Vella i Masies, que s’ha convertit en principi i final de la línia 1 de Metrovalencia.

En este sentit, el conseller ha comentat que, “igual que en el tram Aragó-Marítim, el Masies-Bétera de la línia 1 de Metrovalencia també restablirà les circulacions ferroviàries l’1 de setembre, i donarà continuïtat al seu recorregut fins a la capçalera de la línia a Bétera”.

Fecha: 27/08/2025